ADVARER MOT FALSKE NYHETER: I brosjyren som nå er på vei ut til samtlige svensker får innbyggerne informasjon om Sveriges forsvar, og beskjed om at landet aldri vil gi opp i tilfelle krig. Foto: Skjermdump brosjyre

Svensker forberedes til krig og krise

4,8 millioner svenske husstander får i de kommende dager tilsendt brosjyren «Om krisen eller kriget kommer». Advarer mot falske nyheter og ber innbyggere hamstre hummus på boks.

22. mai 2018

Artikkelen er over to år gammel

Svenske sikkerhetsmyndigheter ønsker å forberede svenskene på følgene av alvorlige ulykker, ekstrem vær, nett-angrep og militære konflikter.

Derfor sender de i perioden 28. mai til 3. juni ut brosjyren «Om krisen eller kriget kommer», til alle landets husstander.

Sist Sverige var i krig var felttoget mot Norge i 1814. Krigen varte i to uker.

Det 20 sider lange skrivet begynner med «Till Sveriges invånare», og med oppfordring om å ta vare på brosjyren.

Her får svenskene beskjed om blant annet å lagre hummus på boks og våtservietter i tilfelle krisesituasjon.

Aftenposten har også omtalt saken.

Advarer mot falske nyheter

«Om Sverige blir angrepet av et annet land kommer vi aldri til å gi opp. Alle opplysninger om at motstanden skal opphøre er falske».

Det opplyses om at stater og organisasjoner allerede i dag bruker villedende informasjon for å forsøke å påvirker vurderinger og reaksjoner.

Myndighetene ber svenskene være kildekritiske i tilfelle en krise skulle inntreffe.

* Er det fakta eller meninger?

* Hva er formålet med informasjonen

* Hvem er avsenderen og er kilden troverdig

FORBEREDER SVENSKER: Denne brosjyren skal sendes ut til alle svensker de kommende dagene Foto: Skjermdump

Hva gjør du om...

Det var i 2017 Myndigheten för samhällsskydd och beredskap fikk i oppdrag å øke privatpersoners kunnskap om kriseberedskap, høy beredskap og i ytterste tilfelle krig. En del av innsatsen er altså brosjyren.

«Hva skulle du gjort om din hverdag ble vendt opp ned», står det i skrivet.

Det tegnes opp følgende dystopi: Varmen forsvinner, det blir vanskelig å lage mat, det blir tomt i butikkene, det er ikke vann i kranen, du får ikke fylt på bensin, bankkortet har sluttet å virke, mobil- og internett er nede, kollektivtrafikken står og det er ikke mulig å få tak i medisiner.

Så kommer rådene:

* Ha matvarer i hus som er har lang holdbarhet og som er mulig å spise uten å koke.

* Hermetikk, hummus på boks, brød og tortilla med lang holdbarhet, pasta, ris og gryn, honning, kaffe og nøtter.

* Flasker, kanner med lokk og vanndunker til oppbevaring av vann.

* Svarte søppelsekker til toalettklosetten.

I tilfelle terrorangrep

Sverige er blitt rammet av terrorangrep, senest i fjor vår da Rakhmat Akilov kjørte lastebil i høy hastighet nedover Drottninggatan i Stockholm og drepte tre tilfeldige ofre.

Sikkerhetsmyndigheter oppfordrer befolkningen til å unngå folkesamlinger, selv om terrorangrep kan forekomme på ulike steder og med ulike metoder.

«Sett mobilen på lydløst og ring ikke til noen som kan befinne seg i risikoområdet. Mobilsignaler kan avsløre en person som gjemmer seg», står det i brosjyren.

Dette følges opp med at svensker oppfordres til å ikke dele ubekreftet informasjon.

Publisert: 22.05.18 kl. 08:07